Janckulík, Igor, poslanec NR SR (2018-12-03):
Ďakujem za slovo. Vážená pani podpredsedníčka, kolegyne, kolegovia, vyzerá to tak, že obedy sa stávajú stále drahšími a drahšími. Koncom novembra ohlásené 2 milióny eur pre oblasti, ktoré sa s týmto opatrením musia vyrovnať, dotované pracovné miesta pre chýbajúcich zamestnancov v sume 8 a pol milióna eur, plus samotných odhadovaných 80 až 117 miliónov nás bude všetkých stáť toto niekoho politické rozhodnutie. V mojom vystúpení by som chcel predniesť argumenty proti tomuto opatreniu z jednotlivých združení miest a obcí z regiónu Orava. Ide o Združenie miest a obcí Horná Orava, Združenie miest a obcí Dolná Orava a Združenie miest a obcí Biela Orava. Ide o 60 obcí a 4 mestá. V prvom rade sa stotožňujem s výhradou Združenia miest a obcí Dolnej Oravy, že naše školstvo má množstvo systémových a oveľa významnejších a vážnejších problémov, ako napríklad nedostatok a slabá kvalita učebníc, zlé vybavenie škôl, zlý stav budov, kvalita vzdelávania. Preto je smutné, že v takomto stave strana SMER príde práve s takýmto návrhom. Okrem jasných výhrad, v ktorých sa zhodli všetky spomínané združenia, že momentálna situácia mnohým školám vyslovne bráni zavedeniu tohto opatrenia, či už po technickej, personálnej či organizačnej stránke, majú nedostatok priestorových kapacít, kuchýň a jedální, nedostatku kvalifikovanej pracovnej sily, zastarané technologické vybavenie kuchýň. Okrem týchto najvypuklejších prekážok poukazuje napríklad Združenie miest a obcí Dolná Orava aj na iné negatívne dôsledky, ako napríklad na plytvanie jedlom. Ak v súčasnosti totiž deti často obedy v jedálňach nedojedia a teraz pocit, že ho budú mať zadarmo, skôr podporí deti v plytvaní a neúcte k jedlu. Združenie miest a obcí Biela Orava rovnako poukazuje na problém plytvania jedlom, ktoré tento návrh určite zásobí. Rodičia totiž nebudú motivovaní k tomu, aby odhlasovali svoje deti z obedov v prípade, keď z rôznych dôvodov dieťa v daný deň nenavštívi školu. Taktiež upozorňujú, že nie je vyriešený spôsob likvidácie odpadu a kto bude znášať náklady na uvarené a neodhlásené obedy. Najostrejšie sa asi vyjadrilo Združenie miest a obcí Horná Orava, ktoré označilo návrh za silne populistický, nedomyslený, celoplošne nerealizovateľný, nesystémový a majúci ťažko vyčísliteľný dopad na rozpočty miest a obcí. Nevedie rodičov ani deti k zodpovednému a šetrnému zaobchádzaniu s potravinami, ktoré nie sú svete samozrejmosťou a nie sú zadarmo. Všetky tri združenia sa zhodli na tom, že ak strana SMER a vládna koalícia naozaj chcú úprimne pomôcť rodinám s deťmi, oveľa prospešnejším a systémovým riešením by bolo plošné zvýšenie rodinných prídavkov na deti. Takto by boli rodičia tí, ktorí budú priamo rozhodovať o najvhodnejšom využití týchto financií pre svoje deti, a nie politici, často bez znalosti reálií a praxe. Takto by tých avizovaných 90 až 127 miliónov eur predstavovalo náhradu nákladov na stravovanie tak pre deti, ktoré sa stravujú v školských jedálňach, ako aj pre deti, ktoré túto možnosť jednoducho nemajú. Výstižne to obsiahli mestá a obce Hornej Oravy. „Nedovoľme, aby sa jedna krivda s peknou nálepkou „vlaky zadarmo“, na ktorú roky poukazujeme, no stále trvá, nielenže naďalej páchala, ale sa ešte aj navyšovala druhou krivdou s rovnakou peknou nálepkou „obedy zadarmo“!“ Chcem poukázať na to, že sa plne stotožňujem s výhradami starostov a primátorov k tomuto nesystémovému návrhu a len dodám, že človek by čakal, že sa v tomto stave, v akom sa slovenské školstvo nachádza, začnú riešiť základné a oveľa pálčivejšie problémy, a keď sme začali práve so stravovaním detí, tak obnovou a rekonštrukciou školských kuchýň a ich technického vybavenia a nezačneme práve od konca. Ďakujem.